Vilém Flusser, *Natural:Mind, 2013*

*“Na raspolaganju nam je više načina da se povezujemo sa prirodom, neke nazivamo ‘nadnaravni’, ‘teorijski’ ili ‘perspektivni’ (svako prema svom ukusu). Jedan od načina je posmatrati prirodu kao mapu. Prema tom gledištu, napravili smo inverziju epistemološkog odnosa između pejzaža i mape. Mapa više ne predstavlja pejzaž, već pejzaž predstavlja mapu. Mapa više ne služi kao instrument pomoću kojeg se orijentiramo u pejzažu, već pejzaž služi kao instrument da se možemo orijentirati na mapi.”*

**Toxic Lands** je na istraživanju zasnovana eksperimentalna kustoska intervencija i saradnička kreacija koja uključuje pejzažnu arhitekturu, film, umjetničke instalacije, performanse i aktivističke inicijative. Razvija se u uništenom i zagađenom okruženju, obuhvata i fizički i digitalni prostor, te otkriva skrivene efekte antropocena (trenutne geološke epohe u kojoj ljudi imaju dominantan uticaj na životnu sredinu).

Kustoska namjera je stvoriti eksperimentalni prostor inkluzije, istraživanja i transformacije, počevši od uništenog pejzažnog sistema rijeke Neretve i grada Mostara. Taj eksperimentalni prostor smješta i formira planetarno nestalno društvo koje živi i misli sa destrukcijom i zagađenjem, izvorno uzrokovanim vojnim aktivnostima tokom rata u Bosni i Hercegovini od 1992. do 1996. godine, koje su i danas prisutne u različitim oblicima i ekološkim odnosima. Pored ekološke katastrofe izazvane ratom, Bosna i Hercegovina i njene susjedne države suočavaju se sa zagađenjem zraka, zemljišta, rijeka i mora uzrokovanim prekomjernim građevinskim projektima, zastarjelom infrastrukturom, ilegalnim deponijama i dugoročnim odlaganjem municije u prirodi.

Polazeći od ovog konkretnog konteksta, feminističke teorije i prostornih praksi, radni proces programa Toxic Lands proširit će se i na druge prostore, postojeće ili fikcijske. Predlaže “promišljanje sa” različitim agentima, kako Donna Haraway navodi u svom radu, istražujući ratne, poslijeratne, kao i druge oblike uništenja prirodnih i urbanih prostora, ljudskih i neljudskih agenata, biljaka, životinja, kao i susrete među vrstama koji su uzrokovani višestrukim destruktivnim djelima i činovima otpora.

Prostorni ekološki uslovi na Zemlji, definirani ljudskim iskorištavanjem i uništenjem, otišli su do ekstrema, prostorno i društveno, za sve ljudske i neljudske vrste. Očigledno je da su ljudska bića zakasnila sa planiranjem i osmišljavanjem rješenja za ekološke katastrofe. Zbog toga, a i slijedeći prijedloge Viléma Flussera, trebamo početi ponovno kreirati naše mape, kao i djelovanje na toksične zemlje, i to u trenutnom ekološkom vremenu, možda iz uništenih pejzaža i postojećih staništa različitih vrsta, ljudskih i neljudskih.

**Kroz program Toxic Lands kreirat će se dva pravca istraživanja u periodu od marta do jula 2021. godine:**

**Pravac #1 – IZLOŽBA**

Izložbom na fizičkim lokacijama u gradu Mostaru i digitalnim prikazima na web stranici, otkrit ćemo skrivene efekte antropocena, prikazujući višemedijska umjetnička djela i performanse umjetnica i umjetnika iz Bosne i Hercegovine, postjugoslovenskog prostora i Ujedinjenog Kraljevstva. Za pravac #1 istrage, kreirat ćemo, sa kolektivom Un-War Space Lab, autonomnu izložbenu napravu sa audio i vizuelnom opremom, lako prenosivu kroz gradski prostor. Ta naprava otkriva poglede na uništenu okolinu u širem smislu, nepoznate ekologije interakcija između ljudskih bića i Zemlje, vojne ostatke, klimatske promjene, zapadne kolonijalne prakse, ekstraktivne industrije i ugrožene urbane budućnosti. Budući da je pokretna i da će biti smještena u uništenim područjima Mostara i na obalama rijeke Neretve, naprava poziva na ekološku svijest kroz individualno i kolektivno promišljanje svega što smo zajedno vidjeli, doživjeli i zamislili.

**Pravac #2 – SUSRETI MEĐU VRSTAMA**

Susreti među vrstama dijelom će se održavati online, a dijelom na konkretnim lokacijama na rijeci Neretvi i na javnim, zagađenim mjestima u gradu i drugdje. Ovaj pravac istrage uključivat će umjetnice i umjetnike, aktivističke zajednice i građanke i građane Mostara i drugih gradova. Program susreta među vrstama obuhvata:

1. Seriju događaja pod nazivom ‘moglo bi biti otrovno’ koji se odvijaju online i uključuju različite pejzaže, poput Neretve i Mostara, sa ciljem da se pokrenu kritičke rasprave i analizira ljudsko uništavanje u širem smislu.
2. Kolaži ugroženih vrsta rijeke Neretve, autorice Andreje Dugandžić, online i na uličnim zidovima urbanog prostora Mostara.
3. Slušanje rijeke Neretve, pod vodstvom arhitektice i muzičke producentice Belme Zvizdić, audio umjetnika Harisa Sahačića, violinistice i audio umjetnice Manje Ristić što će rezultirati kolaborativnom produkcijom vinila sa zvukovima Neretve i Mostara, kao i zvukova iz drugih umjetničkih radova i istraživanja u okviru programa Toxic Lands.
4. Javnu šetnju uz rijeku Neretvu sa temom ‘Biljna pedagogija o hibridnim pejzažima’, koju vodi Un-War Space Lab i inženjer poljoprivrede Bojan Spasojević, a rezultirat će online i ručno izrađenim herbarijem.
5. Audio performans umjetnika Gilda Bavčevića na Partizanskom groblju u Mostaru.
6. Ekološko čitanje na Neretvi i u Mostaru sa aktivisticama i aktivistima Alternativne biblioteke Mostar, što će rezultirati video uratkom i radio podcastima.
7. Toksični portreti na rijeci Neretvi, fotografkinje Dijane Zadro.

Susrete među vrstama prenosit će AbrašRadio Mostar.

Program Toxic Lands, čija je kustosica Armina Pilav, spada u EKOLOGIJE BUDUĆNOSTI u okviru programa TU SMO: Pokretne slike umjetnika (WE ARE HERE: Artists’ Moving Image) koji su pokrenuli British Council Collection i LUX, a razvili Tendai John Mutambu, British Council i LUX. Na Zapadnom Balkanu, EKOLOGIJE BUDUĆNOSTI predstavljaju se kroz izložbe, projekcije i javne događaje na kojima rade kustosice i kustosi iz regije.